open-index/open-wikipedia-markdown huggingface dataset:
ונרה 7

**ונרה 7** הייתה רכב חלל סובייטי, השביעית בתוכנית ונרה הסובייטית של גשושיות שנשלחו לכוכב הלכת נוגה. זו הייתה החללית הראשונה שנחתה בהצלחה על כוכב לכת אחר ושדרה משם אותות חזרה לכדור הארץ. 

כמו הגשושיות הקדומות של "תוכנית ונרה", הגשושית נבנתה במשרד "לאבוצ'קין". בעקבות נתוני לחץ וטמפרטורה שהועברו על ידי גשושיות קודמות, מבנה החללית הותאם למידע מעודכן. יחידת הנחיתה נבנתה מטיטניום במקום מסגסוגת אלומיניום. בגשושית הייתה מותקנת סוללת עופרת-חומצה. כשבועיים לפני הנחיתה נטענה הסוללה תוך שימוש בפאנלים סולאריים של הגשושית. 

כתוצאה משדרוג שבוצע, משקל הגשושית ויחידת הנחיתה גדל באופן משמעותי והיה צורך להוריד ממנה את רוב מכשירי המדידה. כמו כן היה צורך בשימוש במשגר לוויינים וחלליות חזק יותר. הדבר גרם לצורך בביצוע שדרוגים במשגר מדגם מולניה.

החללית שוגרה ב-17 באוגוסט 1970 ונכנסה לאטמוספירה של נוגה ב-15 בדצמבר 1970. הגשושית נכנסה לאטמוספירה כשהיא מחוברת לרכב האם שלה לצורך שמירה על טמפרטורה נמוכה זמן רב ככל האפשר בתוך האטמוספירה החמה של כוכב הלכת.

הגשושית התנתקה מחללית האם ונפתח מצנח בגובה 60 ק"מ תוך דגימת ההרכב האטמוספירי וחשפה הרכב של 97% פחמן דו-חמצני. מהירות הפגיעה בקרקע הייתה גבוהה מהמתוכנן (16.5 מטר לשנייה), כנראה כתוצאה מכשל בביצועי המצנח. החללית ככל הנראה ניזוקה בנחיתה, אך שידרה את מדידת הטמפרטורה של 475 מעלות צלזיוס על פני השטח. עקב תקלה בציוד המדידה רוב המכשירים לא הצליחו להעביר את הנתונים.

## קישורים חיצוניים

* תיאור החללית 
*נתונים מאתר נאס"א
* תיאור החללית באתר היצרן 

קטגוריה:גשושיות סובייטיות
קטגוריה:1970 בברית המועצות
קטגוריה:תוכנית ונרה
מאיר הרנוי

**מאיר הרנוי** (נולד בשנת תש"ז, 1947) הוא איש ציבור ישראלי, שכיהן כראש מועצה אזורית שומרון הראשון. רואה חשבון במקצועו.

## ביוגרפיה
מאיר הרנוי נולד בבלגיה. שם שהו הוריו, משה ואסתר שיינברגר, ניצולי השואה, בדרכם לישראל. הרנוי נמנה עם הגרעין המייסד של היישוב קדומים. בשנות מגוריו בקדומים פעל רבות להקמת יישובים ביהודה ושומרון ולהסדרת המצב המשפטי של הקרקעות באזור זה. 

עם הקמת מועצה אזורית שומרון באפריל 1979 מונה הרנוי לראש המועצה. כיהן בתפקיד עד 1981. 

בתקופת ההתנתקות משרדו ליווה מקרוב תושבים מגוש קטיף בהתנהלות הכספית מול הממשלה.

כיום מתגורר בירושלים.

## ספריו
* **הזמן האפור**, הוצאת לוני כהן 1990
* **המתנחלים**, מעריב בשנת 1994
* **הזמן הכתום** 2007

## קישורים חיצוניים

קטגוריה:ראשי המועצה האזורית שומרון
קטגוריה:קדומים: אישים
קטגוריה:רואי חשבון ישראלים
קטגוריה:מייסדי התנחלויות
קטגוריה:מחברי ספרי עיון ישראלים
קטגוריה:פעילי גוש אמונים
קטגוריה:ישראלים ילידי בלגיה
קטגוריה:ישראלים שנולדו ב-1947
כרמן ג'ונס

**כרמן ג'ונס** (באנגלית: **Carmen Jones**) הוא סרט מוזיקלי אמריקאי משנת 1954 בבימויו של אוטו פרמינגר. תסריט הסרט נכתב על ידי הארי קליינר ומבוסס על מחזה בעל אותו שם של אוסקר המרשטיין משנת 1943 שהושפע מהנובלה "כרמן" של פרוספר מרימה. בסרט משחקים: דורותי דנדרידג', הארי בלפונטה ופרל ביילי. דנדריג' הייתה מועמדת לפרס אוסקר לשחקנית הטובה ביותר וכך הפכה להיות השחקנית האפרו-אמריקאית הראשונה שהגיעה להישג זה.

ב-1992, נבחר הסרט לשימור בארכיון הסרטים הלאומי של ארצות הברית על ידי ספריית הקונגרס עקב תרומתו לקולנוע.

## צוות שחקנים
* דורותי דנדרידג' - כרמן ג'ונס, שירתה מדובבת על ידי מרילין הורן
* הארי בלפונטה - ג'ו, שירתו מדובבת על ידי לאברן הטרשסון
* פרל ביילי - פרנקי
* אולגה ג'יימס - סינדי לו
* ג'ו אדמס - הסקי מילר, שירתו מדובבת על ידי מרווין יוז
* ברוק פטרס - בראון
* רוי גלן - ראם דניאלס
* דיאן קארול - מירט, שירתה מדובבת על ידי ברנסי פיטרסון
* מאדאם סול-טה-ואן - הגר, סבתה של כרמן

## הפקה
במאי הסרט אוטו פרמינגר התקשה למצוא אולפן שיסכים לקחת את התסריט. לסוף, דריל זאנוק מאולפני פוקס המאה ה-20 הציע לו תקציב לסרט. פרמינגר שינה במקצת את תסריט הסרט כדי שלא יגרום לזלזול בשחקנים האפרו-אמריקאים.

## פרסים ומועמדויות
הסרט זכה בפרס גלובוס הזהב לסרט הטוב ביותר - קומדיה או מוזיקלי. בנוסף הסרט היה מועמד לפרס באפט"א לסרט הטוב ביותר, אך הוא הפסיד לסרט "ריצ'רד השלישי".

דורותי דנדרידג' הייתה מועמדת לפרס אוסקר לשחקנית הטובה ביותר, אך היא הפסידה לגרייס קלי מהסרט "נערת הכפר". בנוסף היא הייתה מועמדת לפרס באפט"א לשחקנית הזרה הטובה ביותר, אך היא הפסידה לבטסי בלייר מהסרט "מרטי".

הסרט זכה בפרס מיוחד בפסטיבל הסרטים הבינלאומי בברלין החמישי. בנוסף הסרט זכה בפרס בפסטיבל הסרטים הבינלאומי בלוקרנו.

הרשל ברוק גילברט היה מועמד לפרס אוסקר לפסקול המקורי הטוב ביותר, אך הוא הפסיד לסול צ'אפלין ולאדולף דויטש מהסרט "שבע כלות לשבעה אחים".

; הכרה:
מופיעת הדראג האייקונית מניו זילנד, כרמן רופה, בחרה בשמה על שם הדמות בגילומה של דורותי דנדרידג'.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:סרטי 1954
קטגוריה:סרטים אמריקאיים
קטגוריה:סרטים מוזיקליים
קטגוריה:סרטי מלחמת העולם השנייה
קטגוריה:סרטים מבוססי מחזות זמר
קטגוריה:זוכי פרס גלובוס הזהב לסרט קומדיה או מוזיקלי הטוב ביותר
קטגוריה:סרטי פוקס המאה ה-20
קטגוריה:סרטים בשימור ספריית הקונגרס
קטגוריה:סרטי דרמה רומנטית אמריקאיים
אסטריקס וקלאופטרה

**אסטריקס וקלאופטרה** (בצרפתית: **Astérix et Cléopâtre**) הוא ספר הקומיקס השישי בסדרת ספרי הקומיקס הצרפתיים המצליחה "אסטריקס".

את הספר כתב רנה גוסיני ואייר אלבר אודרזו. הספר פורסם לראשונה בצרפתית בשנת 1965.

## תקציר העלילה
קלאופטרה, מלכת מצרים התלמיית, אינה מרוצה מזלזולו של יוליוס קיסר בעם המצרי. על-כן היא מבטיחה לו כי תקים עבורו ארמון מפואר כאשר משך-הבנייה יעמוד על שלושה חודשים בלבד. את המשימה היא מטילה על אדריכל בשם סרגליס והיא מודיעה לו כי אם יצליח יכוסה בזהב, אך אם יפסיד, יוגש כמאכל לתנינים. סרגליס, המכיר את אשפיקס ויודע על יכולותיו לחולל ניסים, נוסע לגאליה ומבקש את עזרתו. אשפיקס, שבכל-אופן התכוון לנסוע למצרים, מסכים ללוות את ידידו, וגם אסטריקס ואובליקס מצטרפים להרפתקה.

הודות לשיקוי הפלא של אשפיקס, פועליו של סרגליס עובדים במהירות וביעילות פלאית, ונראה שבניית הארמון תושלם בזמן. אולם אויבו המושבע של סרגליס, אדריכל עשיר בשם ערמומיס, מנסה להכשילו בסדרה של ניסיונות כושלים. אחד הניסיונות להכשיל את מהלך הבנייה היה כליאת החבורה הגאלית בפירמידה: מזימיס, עוזרו של ערמומיס, מציע להם בחביבות סיור בתוך הפירמידה, וכאשר הם נכנסים לתוך חדר פנימי הוא לוכד אותם בו. אובליקס, באחת מן הפעמים הנדירות שהוא מורשה לשתות מעט משיקוי הפלא, שובר את דלת האבן, אך הדבר לא עוזר להם, שכן הם לא יודעים להתמצא בתוך המבוך שבפירמידה. מי שמציל אותם הוא מבריקס, כלבו של אובליקס שמאתר אותם באמצעות חוש הריח שלו. בסופו של דבר, ערמומיס נלכד בעקבות אחת ממזימותיו ומצורף לצוות פועלי הבנייה של הארמון.

נדמה היה כי קלאופטרה תזכה בהתערבות, אולם כאשר יוליוס קיסר מגלה על הימצאותם של שלושת הגאלים באתר הבנייה, הוא שולח לשם את לגיונותיו אשר מפגיזים את הארמון באמצעות בליסטראות. לפי עצתו של אשפיקס, הלבלר האלכסנדרוני תלתליס כותב איגרת לקלאופטרה במטרה שזו תפסיק את ההתקפה. מבריקס נשלח לקלאופטרה, וכאשר זו שומעת על כך היא מגיעה בהוד ובהדר לאתר הבנייה ובזעם רב מורה לקיסר להפסיק את המתקפה. בסופו של דבר בניית הארמון מושלמת בזמן, קלאופטרה זוכה בהתערבותה, וסרגליס מתפייס עם יריבו.

## עיבודים קולנועיים
לקומיקס נעשו במהלך השנים שני עיבודים קולנועיים. הראשון הוא סרט האנימציה "אסטריקס וקלאופטרה" משנת 1968, והשני הוא סרט הלייב אקשן "אסטריקס ואובליקס: המשימה קלאופטרה" (Astérix & Obélix: Mission Cléopâtre) משנת 2002, בו מגלם השחקן ז'ראר דפארדיה את דמותו של אובליקס.

## קישורים חיצוניים

*אסטריקס וקלאופטרה, האתר הרשמי של אסטריקס 

קטגוריה:ספרי קומיקס
קטגוריה:ספרי אסטריקס
קטגוריה:ספרי 1965
קטגוריה:קלאופטרה השביעית
קונסרבטוריון אוברלין

**קונסרבטוריון אוֹבֶּרלין** (באנגלית: **Oberlin Conservatory of Music**) השוכן בקמפוס אוברלין קולג' באוהיו, נוסד בשנת 1865 והוא הקונסרבטוריון הפעיל הוותיק ביותר בארצות הברית. התחרות בקבלה לקונסרבטוריון קשה ומבוססת בעיקר על מבחן קבלה תחרותי ביותר; מבין הרבים מאוד המנסים את מזלם, מתקבלים רק 120 תלמידים לשנת הלימודים הראשונה. לאוברלין הוענק המדליה הלאומית לאמנויות לשנת 2009. שיוכו המלא של הקונסרבטוריון לקולג' אוברלין מאפשר לתלמידיו לבחור בלימודי תואר ראשון במדעי הרוח בתוכנית של חמש שנים לתואר כפול. 40 סטודנטים חדשים בקונסרבטוריון בוחרים בכל שנה להמשיך בלימודים בביצועים וקומפוזיציה לצד מדעים, מדעי הרוח ותחומים אחרים. התואר הכפול פותח את הדלת למערך עצום של אפשרויות מקצועיות.
ממוזער|בניין קוהל, נפתח בשנת 2010

## קישורים חיצוניים

* 

* Conservatory of Music on Oberwiki
* Oberlin College Archives, see Record Group 10 for Conservatory-specific material
* Oberlin Woodwind Ensemble with director George E. Waln, circa 1948-51 (photo)


## הערות שוליים

אוברלין
קטגוריה:אוהיו: חינוך
קטגוריה:זוכי המדליה הלאומית לאמנויות
Mojang Studios

**Mojang Studios** (Mojäng בשוודית: חפיץ) היא חברת משחקי וידאו שוודית, שהוקמה על ידי מרקוס פרסון בשנת 2009, החברה נודעת בעיקר בזכות המשחק העצמאי שפיתחה, "Minecraft". מטה החברה נמצא בסטוקהולם שבשוודיה. 

## היסטוריה
בעקבות הצעת עבודה מחברת Valve בשנת 2010 רצו חבורה של מתכנתי משחק, וביניהם מרקוס פרסון, להקים סטודיו כדי להמשיך עם הפיתוח של Minecraft. החברה מפעילה כמה פרויקטים חינוכיים, ביניהם: פרויקט "בלוק אחר בלוק" ביחד עם האו"ם, במטרה לבנות מבנים בכפרים עניים באפריקה ו"MinecraftEdu" אשר מעודד שימוש במשחק בבתי הספר.

ב-15 בספטמבר 2014 נרכשה החברה על ידי Xbox Game Studios (חטיבה של מיקרוסופט) תמורת 2.5 מיליארד דולר.

## משחקים

**מיני-משחקים:**

## קישורים חיצוניים

* 

## הערות שוליים

קטגוריה:חברות משחקי וידאו
קטגוריה:חברות שוודיות
קטגוריה:חברות שהוקמו בשנות ה-2000
פרוטולה

**פרוטולה** (באיטלקית: **frottola**) היה סוג של שיר איטלקי פופולרי, חילוני, שהתבלט במיוחד בשלהי המאה ה-15 וראשית המאה ה-16. הפרוטולה הייתה המבשרת החשובה והנפוצה ביותר של המדריגל. שיא הפעילות בהלחנת פרוטולות היה בתקופה שבין 1470 ל-1530. לאחר תקופה זו החליף המדריגל את הפרוטולה.

"פרוטולה" היא מונח גנרי, שממנו נגזרות כמה תת-קטגוריות, כפי שאפשר לצפות מצורה מוזיקלית, שהייתה בשימוש במשך כמאה שנים ובמשך יותר ממחצית הזמן הזה שמרה על מעמד איתן של פופולריות. בצורתה הטיפוסית ביותר, הפרוטולה היא חיבור לשלושה או ארבעה קולות (יותר לקראת סוף התקופה), כשהמלודיה בקול העליון. ייתכן שהיו גם תפקידי ליווי אינסטרומנטליים. השיר בנוי בדרך כלל בחריזה של א-ב-ב-א לרפריזה ובית של ג-ד-ג-ד-ד-א או ג-ד-ג-ד-ד-ה-ה-א, אף כי שוני רב בין תת-סוגים של פרוטולה. סביר להניח, שהצורות הפיוטיות מקורן בבאלאטה (Ballata) של המאה ה-14, אף כי המוזיקה מפתיעה בפשטותה, בהשוואה למה שהיה מקובל בסוף המאה ה-14.

מבחינה מוזיקלית, הפרוטולה נמנעת ממורכבות קונטרפונקטית ומעדיפה מרקמים הומופוניים, מקצבים ברורים וחוזרים על עצמם וטווח מלודי מצומצם. הפרוטולה היוותה מבשרת חשובה לא רק למדריגל, אלא גם לנהלים מאוחרים בהרבה בתקופת הבארוק, כגון מונודיה, וזאת הודות לתחזית של ליווי אקורדים, מלודיה בקול העליון ותחושה מוקדמת למה שהתפתח בהמשך להרמוניה פונקציונלית.

מעט מאוד ידוע על נוהלי ביצוע. הוצאות תקופתיות נכתבו לעיתים לריבוי קולות, עם טבלטורה ללאוטה או בלעדיה. פה ושם קיימת פרטיטורה לכלי מקלדת ששרדה. ייתכן שפרוטולות בוצעו כקול סולו בליווי לאוטה – ודאי שכך ביצע אותן מרקטו קארה בחצר בית גונזגה, כפי שמשתמע מן המוניטין שלו כנגן לאוטה, זמר ומלחין פרוטולות – וייתכן גם שבוצעו בשילובים אחרים של זמרים וכלי נגינה.

מלחיני הפרוטולה המפורסמים ביותר היו ברתולומאו טרומבונצ'ינו ומרקטו קארה, אף כי כמה מחיבוריו החילוניים הפופולריים של ז'וסקן (למשל "סקאראמלה" ו"אל גרילו") הם פרוטולות בסגנונם, גם אם לא בשמם.

לפרוטולה הייתה השפעה חשובה לא רק על המדריגל, אלא גם על השאנסון הצרפתי, שגם הוא נטה להיות צורה קלילה, ריקודית ופופולרית. מלחינים צרפתים רבים בני התקופה נסעו לאיטליה, אם כדי לעבוד בחצרות אצילים או בקאפלה של האפיפיור ברומא. בעת שהותם באיטליה התוודעו אל הפרוטולה ומיזגו משהו ממה ששמעו ביצירות החילוניות של ארצם.

## מלחיני פרוטולה
* ברתולומאו טרומבונצ'ינו
* מרקטו קארה
* פיליפו דה לוראנו
* מיקלה פיזאנטי
* מיקלה ויצ'נטינו
* ג'ובאני ברוקו
* אנטוניו קפריולי
* פרנצ'סקו ד'אנה
* לודוביקו פוליאנו
* ג'אקומו פוליאנו
* אראסמוס לפיצ'ידה

פרט לטרומבונצ'ינו וקארה, שזכו לפרסום עצום, ידוע מעט מאוד על רוב המלחינים הללו; במקרים רבים, נותרו רק שמותיהם, וגם זאת רק משום שאוטביאנו פטרוצ'י, המו"ל הוונציאני החשוב, כלל את שמותיהם באוספים שהכילו את המוזיקה שחיברו.

## קישורים חיצוניים
* 

קטגוריה:מבנים מוזיקליים
קטגוריה:מוזיקה של הרנסאנס
אצטדיון מקסימיר

**אצטדיון מקסימיר** הוא אצטדיון כדורגל הממוקם בשכונת מקסימיר בזאגרב, בירת קרואטיה. האצטדיון משמש כמגרשן הביתי של קבוצות דינמו זאגרב ולוקומוטיבה זאגרב. כמו כן, משמש האצטדיון את נבחרת קרואטיה בחלק ממשחקיה הביתיים. האצטדיון נחנך בשנת 1912 והורחב בשנת 1997. האצטדיון מונה כ־35,120 מקומות ישיבה דבר ההופך אותו לאצטדיון הגדול בקרואטיה.

## היסטוריה
האצטדיון נחנך ב-5 במאי 1912. ב-26 במאי 1941, נציג של הממשלה הפשיסטית דאז של קרואטיה, ריכז סטודנטים צעירים יהודים וסרבים באצטדיון, וציווה על היהודים להיות מופרדים בצורה מוחלטת מהקרואטים. הסטודנטים לא צייתו, ושרפו כליל את האצטדיון לאחר כחודש. ב-1977 צולם סרט באצטדיון ששיחזר את האירועים.

האצטדיון אירח את משחק חצי גמר יורו 1976 בין נבחרת הולנד לנבחרת צ'כוסולובקיה, וכן את המשחק על המקום השלישי בין נבחרת הולנד לנבחרת יוגוסלביה.

ב-1997 נבנה מחדש היציע הצפוני של האצטדיון, דבר שהגדיל את קיבולת האצטדיון ל-35,120 מקומות ישיבה, והפך אותו לגדול ביותר בקרואטיה. עד אז האצטדיון בספליט שמכיל 35,000 נחשב לגדול במדינה.

מאז שנת 1992, החזיקה נבחרת קרואטיה שיא של 30 משחקים ללא הפסד באצטדיון זה, רצף נקטע ב-10 בספטמבר 2008 עם הפסדה של הנבחרת לנבחרת אנגליה.

## מופעי מוזיקה
באצטדיון הופיעו אמנים רבים דוגמת U2, דייוויד בואי, ביילו דוגמה, בון ג'ובי ומדונה.

## קישורים חיצוניים

*אצטדיון מקסימיר באתר דינמו זגרב

## הערות שוליים

מקסימיר
קטגוריה:זאגרב: ספורט
קטגוריה:קרואטיה: כדורגל
קטגוריה:זאגרב: מבנים
מקסימיר
קטגוריה:דינמו זאגרב
קטגוריה:זאגרב: כדורגל
ג'ון אוסטין (משפטן)

**ג'ון אוסטין** (באנגלית: **John Austin**; 3 במרץ 1790 – 1 בדצמבר 1859) היה משפטן אנגלי. לכתיבתו, ובעיקר לתאוריית הפוזיטיביזם המשפטי שלו, הייתה השפעה רבה על תורת המשפט האנגלית.

## ביוגרפיה
אוסטין שירת בצבא הבריטי במלטה ובסיציליה, אך עזב את השירות לטובת לימודי משפטים. ב-1818 הצטרף כחבר ללשכת עורכי הדין, אך במהרה החליט לוותר על הפרקטיקה ולהקדיש את זמנו לעיסוק מדעי במשפט. בשנת 1819 הוא התחתן לשרה אוסטין. בין השנים 1826 ל-1832 כיהן אוסטין כראש הקתדרה לתורת המשפט באוניברסיטת לונדון. ב-1832 נדפסו הרצאותיו האקדמיות בספרו החשוב "The Province of Jurisprudence Determined". ניתן לזהות בהרצאות אלו השפעה של המשפט הקונטיננטלי. בימי חייו הייתה להגותו של אוסטין השפעה מעטה אך ברבע האחרון של המאה התשע עשרה ועד לסיום מלחמת העולם השנייה היו כתביו אבני יסוד בעיסוק בתורת המשפט.

## תאוריית הפוזיטיביזם המשפטי
אחד מעקרונות המפתח של תאוריית הפוזיטיביזם המשפטי של אוסטין, הוא ההפרדה הברורה בין חוק מוסרי לבין "חוק פוזיטיבי", נתון.

שלוש הנקודות המרכזיות של התאוריה של אוסטין בנוגע לחוק הפוזיטיבי הן:
* החוק הוא פקודת הריבון.
* פקודת הריבון מלווה בסנקציה.
* הריבון הוא זה לו מצייתים.

תפיסתו התועלתנית של אוסטין הושפעה עמוקות מהפילוסוף ג'רמי בנת'ם. תאוריית הפוזיטיביזם המשפטי שלו השפיעה על הפילוסופים ה.ל.א. הארט ויוסף רז.

## לקריאה נוספת
*ד"ר עומר שפירא, "תורת המשפט" (בורסי הוצאה לאור, 2007), עמ' 33-64

* Macdonell, John (1885). "Austin, John (1790-1859)". In Leslie Stephen. Dictionary of National Biography. 02. London: Smith, Elder & Co.

* ח' שיין, "הפילוסופיה של המשפט עיון ישראלי" (שערי משפט, הוד השרון, 2008), עמ' 207-2012.

## קישורים חיצוניים

* 20px דף יצירותיו באתר ויקיטקסט 
* 
* 

קטגוריה:משפטנים בריטים
קטגוריה:בריטים שנולדו ב-1790
קטגוריה:בריטים שנפטרו ב-1859
רכעה

**רַכְּעַה** (בערבית: **ركعه**, ברבים: רכעאת ركعات) היא יחידת הבסיס של התפילה (צלאה) המוסלמית. הרכעה כוללת רצף של פעולות בלתי-משתנות, כאשר בכל תפילה מתבצעות מספר רכעות לפי הקבוע בשריעה. לצד רכעות החובה, ניתן להוסיף מספר רכעות רשות. מקור המילה בכריעה, הפעולה המרכזית המתבצעת במהלך הרכעה.

לפני התפילה המוסלמית, עוברים תהליך של טהרה ("ודוא"). לאחריה עומדים בכיוון התפילה (קיבלה) ומכריזים על נכונות לקיים את מצוות אללה ("ניה") על ידי קריאת "אללה אכבר". אז נכנסים למצב של "אחראם" - קדושה החלה על המתפלל עד לסיום תפילתו. אחרי הכניסה למצב "אחראם", מתחילים ברצף הרכעות.

## שלבי הרכעה

ההלכה המוסלמית מייחסת חשיבות רבה לתנועות במהלך התפילה.

* בעמידה ("קעאם") זקופה עם הפנים כלפי מטה וידיים משולבות, קוראים את סורת אל-פאתחה, וסורה נוספת לבחירת המתפלל.
* רוכוע - השתחוות, מתכופפים כאשר הידיים נוגעות בברכיים.
* מזדקפים ומפנים את הפנים ישר קדימה ("אעתד'אל").
* סוג'וד - סגידה, ירידה לברכיים ונגיעת המצח ברצפה.
* ג'ולוס - מתיישבים, הידיים על הירכיים, רגל ימין פונה לכיוון הקיבלה ורגל שמאל נוטה ימינה.
* סוג'וד נוסף
* עמידה וחזרה לרכעה נוספת.

כל שלב ברכעה מלווה בקריאת פסוקים מן הקוראן.

ברכעה האחרונה בתפילה, לאחר הסוג'וד השני לא מזדקפים אלא חוזרים למצב של ג'ולוס. בהפניית אצבע לכיוון הקיבלה אומרים את השהאדה, לאחר מכן מפנים את הראש ימינה ושמאלה ומסיימים את התפילה. בשלב זה אפשר לבקש בקשות אישיות ("דועא").

## הרכעה בתפילות השונות

מספר הרכעות משתנה לפי תפילות היום:

* טֻ'הְר (צהריים) - 4 רכעות חובה, 4 רכעות רשות
* עצר (מנחה) - 4 רכעות חובה, 4 רכעות רשות
* מע'רב (מעריב) - 3 רכעות חובה, 2 רכעות רשות
* עשאא' (לילה) - 4 רכעות חובה, 4 רכעות רשות
* פג'ר (בוקר) - 2 רכעות חובה, 4 רכעות רשות

בתפילות יום השישי (ג'מעה), מוסיפים המתפללים בציבור במסגד 2 רכעות נוספות. בחגים נוספות 2 רכעות רשות בתפילת הבוקר.

## לקריאה נוספת
* 
* 

## קישורים חיצוניים
* [הוראות תפילה למוסלמי המתחיל באתר [יוטיוב]]

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:צלאה
בוריס שטורמר

**בוריס שטורמר** (ברוסית: **Борис Владимирович Штюрмер**; 15 ביולי (27 ביולי) 1848 – 20 באוגוסט (2 בספטמבר) 1917) היה מדינאי רוסי, ראש הממשלה במהלך שנת 1916, במקביל היה שר הפנים ושר החוץ.

## ביוגרפיה
שטורמר נולד ב-15 ביולי (לפי הלוח הישן) 1848 באחוזה משפחתית בקרבת עיר טבר למשפחת קצין בגמלאות ממוצא גרמני. בשנת 1872 הוא סיים את לימודיו בפקולטה למשפטים של אוניברסיטת סנקט פטרבורג. לאחר הלימודים שטורמר שירת במסגרת משרד המשפטים.

בשנים 1879–1892 שטורמר היה מופקד על מחלקת הטקסים במשרד החצר הקיסרי. בשנת 1894 הוא מונה למושל נובגורוד ובשנת 1984 למושל ירוסלבל. הוא זכה למוניטין של מנהל מוצלח ובעל יכולת להגיע לפשרות בנושאים שונים. שטורמר התעניין בארכאולוגיה ומונה ליושב ראש כנסים בנושא.

בשנת 1902 שטורמר הוחזר לבירה ומונה למנהל המחלקה הכללית במשרד הפנים. שטורמר היה בין המקורבים לויאצ'סלב פלבה. בשנת 1904 הוא מונה למועצה מדינית. זה היה קידום מפתיע כי על פי הכללים המקובלים הוא לא עמד בתנאים המקדימים למינוי.

באותה תקופה שטורמר ארגן חוג פוליטי בו השתתפו חברי המועצה המדינית ועובדי ממשל בכירים בעיקר ממשרד הפנים. החוג היה פופולרי מאוד בקרב בעלי דעות ימניות. מפגשי החוג נערכו בתדירות קבועה תוך פרסום סדר יום, דיונים על הרצאות וקבלת המלצות בסיכום. שטורמר היה מקורב מאוד לפובליציסט איליא גורלנד (ממוצא יהודי) שבמשך שנים רבות היה עוזרו האישי וכתב לו נאומים. שטורמר היה פעיל בארגוני המונארכיסטים ותמך בהם.

ב-20 בינואר 1916 מונה שטורמר לראש הממשלה. מ-3 במרץ ועד 7 ביולי היה גם שר הפנים ומ-20 ביולי גם שר החוץ. בקרב הציבור הרחב הייתה התנגדות רבה למינוי של שטורמר לראש הממשלה. המינוי של שטורמר בוצע בתמיכת גריגורי רספוטין. לאור כך שהוא היה בעל מוניטין להגיע לפשרות, היה צפוי שהוא יצליח לגשר על הפערים בין הממשל לבין הדומה הממלכתית של האימפריה הרוסית. שגרירי מדינות ההסכמה והאופוזיציה פעלו בגלוי לסיום כהונתו. ניסיון של ממשלת שטורמר לגייס לצבא אזרחים ממוצא אסיאתי הביא למהומות אתניות באזור אסיה המרכזית. לאחר שמתקפת ברוסילוב נעצרה נפוצו שמועות על כך ששטורמר מקדם שיחות עם גרמנים על הפסקת אש. בתחילת נובמבר פאבל מיליוקוב בישיבות הדומה האשים את הקיסרית אלכסנדרה, נסיכת הסה ושטורמר (שניהם ממוצא גרמני) בפעילות נגד המדינה לטובת הסכם עם האימפריה הגרמנית. ניקולאי השני הבין שלא ניתן להמשיך עם הממשלה בראשות שטורמר לאור ההתנגדות העזה בקרב הציבור הרחב. ב-20 בנובמבר שטורמר פוטר מכל תפקידיו בממשל.

במהלך מהפכת פברואר, ב-28 בפברואר 1917 שטורמר נעצר ונכלא במבצר פטרופבלובסקיה. במהלך החקירה לא התגלו שום קשרים של שטורמר עם הגרמנים. לאור מצבו הבריאותי היה לחץ לשחררו אך אלכסנדר קרנסקי אישית התערב ששטורמר לא ישוחרר. הוא נפטר בבית החולים של הכלא.

## קישורים חיצוניים

* 

קטגוריה:שרי החוץ של האימפריה הרוסית
קטגוריה:שרי הפנים של רוסיה
קטגוריה:ראשי ממשלת רוסיה
קטגוריה:האימפריה הרוסית: פוליטיקאים
קטגוריה:מפקדים בלגיון הכבוד
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:מעוטרי עיטור ולדימיר הקדוש
קטגוריה:מעוטרי מסדר השמש העולה
קטגוריה:מעוטרי מסדר המג'ידיה
קטגוריה:פוליטיקאים רוסים במלחמת העולם הראשונה
קטגוריה:בוגרי אוניברסיטת סנקט פטרבורג
קטגוריה:רוסים שנולדו ב-1848
קטגוריה:רוסים שנפטרו ב-1917
שבלולית פיקרד

**שבלולית פיקרד** (שם מדעי: *Xerocrassa davidiana picardi*) הוא מין שבלול יבשתי נכחד שהיה אנדמי לגבעות הכורכר שבמישור החוף הדרומי. תפוצתו של המין הייתה מצומצמת מאוד והוגבלה למספר גבעות כורכר מקוטעות בשטח כולל של 31.5 קמ"ר בתחומי הערים בני ברק, גבעתיים ורמת גן בלבד. גבעות הכורכר, אשר עליהן התבססו אוכלוסיות שבלולית פיקרד, נחצצו על ידי קרקעות חמרה, ועליהן לא התקיימו מושבות של המין. עובדה זו היא שיצרה את דפוס הפיזור הייחודי, אשר תרם להיווצרותן של אוכלוסיות קטנות ומבודדות.

שבלולית פיקרד קרויה על שמו של פרופסור יהודה ליאו פיקרד, מבכירי הגאולוגים בישראל.

## תיאור
שבלולית פיקרד הייתה רכיכה קטנה אשר גובהה וקוטרה היו 5.2 ו-6.9 מילימטר בהתאמה. ייחודה בא לידי ביטוי בקונכייה דמוית "פגודה". גובהה וקוטרה היו 6 ו-8 מילימטר בהתאמה ונפחה הגיע ל-0.1 מיליליטר. לקונכייה היו 5 פיתולים. בשולי הפיתולים, מסביב לקוטר הקונכייה, ניתן היה להבחין בקרין (השוֹל של הקונכייה) חד ובולט, אשר הקנה לה צורה מדורגת. בנוסף לכך נחרצה הקונכייה בתלמים עמוקים וטבורהּ (מגרעת הצמודה לפתח הקונכייה) היה רחב ועמוק. צבעה היה בהיר, אולם לעיתים הייתה בעלת כתמים חומים.

## שימור המין
הבנייה העירונית דחקה את שבלולית פיקרד לתאי שטח קטנים מאוד. במהלך סקר שנערך בין השנים 2004–2005 אותרה בגבעת קוזלובסקי שבגבעתיים רק אוכלוסייה אחת שהצליחה לשרוד. בעקבות גילוי זה ובצל החשש הכבד להמשך קיומה של אוכלוסייה זו, הועברו בשנת 2006, על ידי הנק מיניס, מנהל אוסף הרכיכות באוספים הלאומיים לטבע באוניברסיטת ת"א בשיתוף עם רשות הטבע והגנים, 250 פרטים חיים לגבעת כורכר מוגנת, בתחומי הגן הבוטני באוניברסיטת ת"א. אולם ניסיון השימור כשל, שכן שנה לאחר העתקת הפרטים לגן הבוטני, בינואר 2007, לא אותרו פרטים חיים כלל. אחת הסיבות לכך היא, ככל הנראה, היעדר נוכחות שכבת טחב אשר הייתה אופיינית לגבעות הכורכר בערים בני ברק, גבעתיים ורמת גן ושהיוותה מקור מזון בלעדי לשבלולית פיקרד.

בשנת 2011, בעקבות עבודות התשתית של תאגיד המים "מי אביבים", נפגעה גבעת קוזלובסקי בצורה חמורה. בפברואר 2012, במהלך סיור נוסף, שערכו הנק מיניס ועוז ריטנר, בגבעת קוזלובסקי, אותרה שבלולית חיה אחת בלבד. השבלולית נלקחה לגן הבוטני באוניברסיטת ת"א שם תועדה, אולם אף היא לא הצליחה לשרוד. וכך, כתוצאה מהפגיעה הנרחבת בגבעת קוזלובסקי, נכחדה האוכלוסייה האחרונה של שבלולית פיקרד.

## קישורים חיצוניים

* שבלולית פיקרד, באתר מוזיאון הטבע ע"ש שטיינהרדט

## הערות שוליים

קטגוריה:ארץ ישראל: בעלי חיים אנדמיים
קטגוריה:שבלולי יבשה
קטגוריה:בעלי חיים שהוכחדו בידי האדם
קטגוריה:ארץ ישראל: בעלי חיים שנכחדו
קטגוריה:רכיכות שנכחדו
אלכסנדר פרוכורוב

**אלכסנדר פרוכורוב** (ברוסית: **Александр Михайлович Прохоров**; 11 ביולי 1916 - 8 בינואר 2002), היה פיזיקאי סובייטי, חתן פרס נובל לפיזיקה בשנת 1964 עבור מגוון עבודות בתחום פיתוח לייזרים. על הפעילות המדעית הוענק לו פרס לנין (1959) ועיטורים רבים של ברית המועצות כולל פעמיים תואר גיבור העמל הסוציאליסטי ו-5 פעמים עיטור לנין.

## חייו
אלכסנדר פרוכורוב נולד בעיר את'רטון קווינסלנד, אוסטרליה למשפחת מהפכנים רוסים שנמלטו מרדיפות השלטון. בשנת 1923 המשפחה חזרה לברית המועצות. בשנת 1939 פרוכורוב סיים את לימודיו באוניברסיטת סנקט פטרבורג בהצטיינות יתרה והחל ללמוד לתואר דוקטור במכון לבדב לפיזיקה במוסקבה. עם תחילת מלחמת העולם השנייה גויס ולחם בחיל הרגלים. לאחר פציעה קשה שוחרר וחזר למכון לפיזיקה להמשך לימודי תואר שלישי.

פרוכורוב עבד במכון לבדב לפיזיקה משנת 1946 ועד לשנת 1982. בשנת 1954 מונה למנהל מעבדת תנודות ובשנת 1968 לסגן מנהל המכון. בשנת 1982 מונה למנהל מכון לפיזיקה כללית שהוקם באותה שנה והיה מנהלו עד לשנת 1998.

במקביל לימד באוניברסיטת מוסקבה ובשנת 1959 מונה לפרופסור. בנוסף לימד במכון לפיזיקה טכנית במוסקבה.

בשנת 1960 נבחר לחבר בהתכתבות באקדמיה למדעים של ברית המועצות ובשנת 1964 לחבר מן המניין.

בשנת 1969 מונה לעורך ראשי של האנציקלופדיה הסובייטית הגדולה והוציא לאור את המהדורה השלישית שלה.

בשנת 1983 ביחד עם עוד שלושה חברי האקדמיה חתם על פניה גלויה בגנות אנדריי סחרוב שפורסמה בעיתונות הסובייטית.

פרוכורוב נפטר בשנת 2002 במוסקבה ונטמן בבית העלמין נובודוויצ'יה.

## פעילות מדעית
אלכסנדר פרוכורוב פעל בתחום הרדיופיזיקה, פיזיקת מאיצים, רדיוספקטרוסקופיה אלקטרוניקה קוונטית ואופטיקה לא ליניארית. עבודות הראשונות שלו עסקו בהתפשטות גלי רדיו על פני שטח כדור הארץ ובמיוחד ביונוספירה. לאחר מלחמת העולם השנייה הוא סיים את עבודת הדוקטורט שלו בתחום גלי רדיו.

בשנת 1953 ביחד עם ניקולאי באסוב ניתח חוקים של פליטה מאולצת. על בסיס עבודה זו הם בנו את המייזר הראשון בשנת 1954. בשנת 1955 פרוכורוב ניתח את תהליך היפוך האוכלוסייה שמהווה בסיס לבניית לייזר. במשך מספר שנים עסק במחקרים בתחום הפאראמגנטיות.

על העבודות שהביאו לפיתוח הלייזר קיבל פרס לנין בשנת 1959 ופרס נובל לפיזיקה בשנת 1964.

במהלך שנות ה-60 צוות בראשותו בנה כמה לייזרים בטכנולוגיות שונות.

## קישורים חיצוניים

* גילוי דעת בגנות אנדריי סחרוב 
* רעיון אישי עם פרוכורוב על חייו ומחקריו 
* 
* 

קטגוריה:פיזיקאים סובייטים
קטגוריה:חברי האקדמיה למדעים של ברית המועצות
קטגוריה:מעוטרי עיטור לנין
קטגוריה:מעוטרי גיבור העמל הסוציאליסטי
קטגוריה:מעוטרי עיטור המלחמה הפטריוטית הגדולה
קטגוריה:מעוטרי עיטור ההצטיינות למען המולדת
קטגוריה:אנשי הצבא האדום במלחמת העולם השנייה
קטגוריה:אישים הקבורים בבית העלמין נובודוויצ'יה
קטגוריה:סגל אוניברסיטת מוסקבה
קטגוריה:זוכי פרס נובל לפיזיקה
קטגוריה:זוכי פרס לנין
קטגוריה:בוגרי אוניברסיטת סנקט פטרבורג
קטגוריה:סובייטים שנולדו ב-1916
קטגוריה:נפטרים ב-2002
שק חול

[250px|ממוזער|שמאל|כתה של [עליית הנוער בעיינות ב-1948. שקי חול מדפנים את הקיר.]]
[ממוזער|300px|הכנת שקי חול ב[מזח חוף וניס, לוס אנג'לס, קליפורניה, 2010.]]

**שק חול** הוא שק עשוי יוטה, פוליפרופילן או חומר אחר, ממולא חול או עפר, משמש למטרות כגון הגנה בעת שיטפון, ביצורים צבאיים, הגנה על חלונות זכוכית באזורי מלחמה ועוד. בשקי חול נעשה גם שימוש לאימוני כושר גופני ולחילוץ כלי רכב שהתחפרו בחול או בוץ.

יתרונות שקי חול הם בהיותם עשויים מחומרים זולים, וניתן להביאם ריקים למקום הנדרש ולמלאם בחול מקומי.

## שימושים
שקי חול עשויים לשמש במקרי חירום כגון נהרות העומדים להעלות על גדותיהם או כשסוללה ניזוקה. ניתן להשתמש בהם גם בעתות רגיעה או לאחר חרום, כבסיס לסוללה חדשה או מבני חסימת-מים אחרים. שקי חול אינם האמצעי המיטבי לעצירת שיטפונות, שכן בסופו של דבר יחלחלו המים לתוכם, וחומרי מילוי כגון עפר עלולים לזלוג מהם. בשקים יבשים ניתן לעשות שימוש חוזר, אולם שקים שנרטבו עלולים להיות מזוהמים במזהמים כימיים וביולוגיים.

בצבא משמשים שקי חול לביצורי שדה ולהגנה על מבנים. כיוון שמילוי השקים נעשה בחומר זמין וזול, ניתן להקים באמצעותם מחסות נרחבים. השילוב בין גרגרי עפר ובועות אוויר זעירות בשק מאפשר ספיגה טובה של הדף התפוצצויות. ממדים סטנדרטיים של שק חול הם 14 \ \times  22 אינץ' (בסביבות 35.5 \ \times  56 סנטימטר). ממדים אלו, עם משקל החול בשק, מאפשרים שימוש בשקי חול לבניית קיר עמיד בבנייה מוצלבת, כמו קיר לבנים. בגודל כזה השקים אינם כבדים מידי להרמה והבאה למיקום הנדרש. ניתן להניחם לייצוב והגבהת תעלות קשר ושוחות או לערמם לגובה במקומות בהם לא מתאפשרת חפירה. עמידותו של מתרס שקי חול כהגנה מהפגזות אוויריות אינה טובה. מתרס שאמור לשרוד זמן ממושך יש לחזק בצמנט פורטלנד או חומרים דומים, להגנה מרקבון ושחיקה. שקים מקנבס כותנה עמידים יותר משקי יוטה, ולכן מתאימים יותר לשימוש ממושך. עם זאת, כיום רוב השקים המשמשים לביצורים ולהגנה משיטפונות מיוצרים מפוליפרופילן.

זמינות השקים בידי לוחמים, גודלם והרכב הבד, הוביל לשימוש מאולתר בהם כברדסים לכיסוי שבויי מלחמה.

## גלריה

קובץ:Soldiers in trench.jpg|שקי חול משמשים לייצוב והגבהת תעלות קשר, מערכת גליפולי, 1915
קובץ:PikiWiki Israel 20829 The Palmach.jpg|בניית עמדת הגנה משקי חול בקיבוץ חצרים, 1946
קובץ:PikiWiki Israel 2394 Kibutz Gan-Shmuel sk20- 92 גן-שמואל-הבריכה ובית הראשונים 1920-5.jpg|שקי חול מגנים על חלונות מבנה, קיבוץ גן שמואל, שנות ה-20
קובץ:UK 2007 floods musicians.jpg|שקי חול להגנה בעת שיטפון, אוקספורדשייר, אנגליה, 2007
קובץ:Ironsandbags.jpg|שקי חול בקריית החינוך בן-גוריון שבנס ציונה במהלך מלחמת חרבות ברזל
קובץ:Tel Aviv Museum of Art - Israel, March 2024 09.jpg|שקי חול לצד מיצב המנהרה בכיכר החטופים


## קישורים חיצוניים

קטגוריה:ביצורים
קטגוריה:חול
מקדם (פיזיקה)

בפיזיקה מקדם הוא גודל פיזיקלי המייצג תכונה פיזיקלית מסוימת של חומר או מערכת. פעמים רבות מציג המקדם יחס בין גדלים מאותו סוג, ובמקרים אלה המקדם הוא גודל חסר ממד.

דוגמאות:
* **[[מקדם שבירה]]**: תכונה פיזיקלית של חומר שקוף, המציינת את השפעת החומר על מעבר אור דרכו. אחת ההגדרות של מקדם השבירה היא היחס בין מהירות האור בריק למהירות האור בחומר הנדון. זהו גודל חסר ממד.
* **[[מקדם דיאלקטרי]]**: גודל פיזיקלי המתאר כיצד שדה חשמלי משפיע ומושפע מתווך דיאלקטרי, והוא נקבע על פי היכולת של חומר להתקטב בתגובה לשדה, ובכך להפחית את השדה בתוך החומר. נמדד בפאראד למטר.
* **[[מקדם איכות]]**: מתאר את מידת הריסון של מתנד הרמוני מרוסן. ככל שמקדם האיכות גדול יותר, המתנד מרוסן פחות ומתנודד במשך מחזורי תנודה רבים יותר. זהו גודל חסר ממד.
* **[[מקדם תקומה]]**: גודל פיזיקלי המאפיין את מידת האלסטיות בהתנגשות בין שני גופים. מקדם התקומה הוא מינוס הפרש המהירויות אחרי ההתנגשות חלקי הפרש המהירויות לפני ההתנגשות.
* **[[מודול האלסטיות]]** של חומר (או מודול יאנג) הוא היחס בין מאמץ (כוח ליחידת שטח בחומר) למעוות (שינוי בממדי החומר) בתחום האלסטי, או בניסוח פשוט יותר, ההתנגדות של החומר לשינוי קטן בצורתו באמצעות כוח חלש. שינוי אלסטי חוזר למצבו המקורי כאשר הכוח מוסר.
* **[[מקדם פואסון]]**: גודל פיזיקלי המציג את המעוות הרוחבי כתוצאה מהמעוות האורכי.
* **[[מקדם התפשטות תרמית]]** מציג את השינוי בגודל של האובייקט עם שינוי הטמפרטורה שלו.
* **[[מקדם אריזה אטומית]]**: החלק בנפח של מבנה גבישי, הממולא באטומים. זהו גודל חסר ממד, וערכו בהכרח קטן מ-1.

קטגוריה:מדידה
קטגוריה:גדלים פיזיקליים
ניר דבורי

**ניר דבורי** (נולד ב-30 בינואר 1972) הוא עיתונאי ישראלי, המשמש ראש הדסק לענייני צבא וביטחון של חברת החדשות של קשת 12.

## ביוגרפיה
דבורי נולד למשפחת חקלאים מקיבוץ אילון. עם גיוסו לצה"ל התנדב למסלול הלוחמים ביחידה 669, אך לא סיים את מסלול ההכשרה בעקבות ויכוח עם מפקדו.

הוא בוגר בית הספר לעיתונאים "כותרת" בתל אביב. בשנת 2002 הצטרף לחברת החדשות של ערוץ 2, ועבד במשך שלוש שנים כתחקירן של "אולפן שישי". ב-2005 עבר לתפקיד כתב צבאי. אחת מחשיפותיו זיכתה אותו בעמדת שמירה על שמו בבסיס הקריה, לאחר שחשף את מחדלי השמירה בבסיס.

ב-2014, בתום מבצע צוק איתן, פרסם העיתון "גלובס" סקר שערך עבורו מכון TRI, בו נמצא דבורי כ"כתב שתפקודו נתפס כמוצלח ביותר" במהלך הדיווחים על המבצע.

בחודש יוני 2021 הועברה ביקורת על השתתפותו בפרסומת לחברת התעשייה הביטחונית "CyberBee", בה השקיע, ונטען כי השתתפותו בפרסומת נוגדת את האתיקה העיתונאית.

באוגוסט 2023 מונה לראש הדסק לענייני צבא וביטחון של חברת החדשות.

ב-7 באוקטובר 2023 היה הראשון שדיווח על מתקפת הפתע של חמאס. המתקפה החלה בשעה 06:29 בבוקר, והוא פרץ לשידור בשעה 06:45, כרבע שעה לאחר תחילת המתקפה.

ב-2025 יצא לאור, בהוצאת כנרת, זמורה, דביר, ספרו "משַדר מלחמה – הסודות של מקבלי ההחלטות במלחמת שבעה באוקטובר".

בדצמבר 2025 נחשף שבמהלך מלחמת חרבות ברזל קיבל דבורי תדרוכים כוזבים מלשכת ראש הממשלה, שנועדו לקדם נרטיב פרו-קטרי, ופרסם אותם ללא הצלבת מקורות, זאת כחלק מפרשת הקשר בין לשכת נתניהו לממשלת קטר. דבורי הגיב ואמר כי: "כל הפרסומים שצוטטו היו מתוך מידע שקיבלתי מדוברו הצבאי של רוה"מ בזמן מלחמה בענייני המלחמה. לא העליתי על דעתי שאנשי נתניהו משרתים את קטר תמורת תשלום".

במרץ 2026 הציג בתוכנית של עמליה דואק ועופר חדד סרטון שלטענתו מציג מפציץ B-2 Spirit במהלך פעילות מעל שמי איראן, שהיה בפועל סרטון מתוך משחק מחשב המדמה קרבות אוויר. דבורי התנצל על כך.

דבורי מתגורר ברמת גן. הוא נשוי לשגית ואב לשלושה.

## קישורים חיצוניים

* הכתבות והפרשנויות של ניר דבורי ב-N12
* מאמרים של ניר דבורי, באתר "ישראל דיפנס"
* 
* 

## הערות שוליים

קטגוריה:אנשי טלוויזיה ישראלים
קטגוריה:סגל חברת החדשות
קטגוריה:כתבים צבאיים ישראלים
קטגוריה:בוגרי כותרת - בית ספר לעיתונאות ולתקשורת
קטגוריה:אילון: אישים
קטגוריה:רמת גן: אישים
קטגוריה:פרשת הקשר בין לשכת נתניהו לממשלת קטר
קטגוריה:ישראלים שנולדו ב-1972
גביע סודאמריקנה

ממוזער|מסמלי הטורניר
**גביע סודאמריקנה** (השם הרשמי בספרדית: **Copa Sudamericana**) הוא המפעל השני בחשיבותו לקבוצות כדורגל בדרום אמריקה, המאורגן על ידי CONMEBOL ומתקיים לאורך השנה הקלנדרית במקביל לגביע ליברטדורס.

באליפות נפגשות קבוצות הדרג השני והשלישי של היבשת, כאשר בשנים 2004-2008 השתתפו בטורניר גם קבוצות מקונפדרציית CONCACAF של צפון אמריקה. הטורניר מיועד בעיקר לקבוצות שלא העפילו לגביע ליברטדורס היוקרתי, ונחשב כמקביל לליגה האירופית של אופ"א באירופה. עם זאת, גם קבוצות מהדרג הראשון עשויות לשחק בטורניר, אם הגיעו למקום השלישי בשלב הבתים בגביע ליברטדורס ונשרו ממפעל זה. בנוסף, בעבר התאפשרה השתתפות של קבוצה אחת בשני הגביעים באותה שנה, שכן הם נערכו במחציות שונות של השנה והכללים להעפלה אליו היו שונים ממדינה למדינה.

הזוכה בטורניר מתמודדת עם אלופת הליברטדורס על גביע רקופה סודאמריקנה, וכן משתתפת בגביע סורוגה בנק.

## היסטוריה
גביע הסודאמריקנה החל לפעול ב-2002, לאחר החלטה של קונפדרציית CONMEBOL לעבור למתכונת של שני מפעלים גדולים בדומה לאופ"א באירופה. הוא מילא את מקומם של ארבעת הגביעים המשניים שנערכו ביבשת מסוף שנות השמונים ועד לאותה העת: הסופרקופה סודאמריקנה, שנועד לאלופות ההיסטוריות של הליברטדורס והתקיים בין 1988 ל-1997, גביע קונמבול, שפעל משנת 1992 ועד 1999 והיה השלישי בחשיבותו בעת שנערך ושני הגביעים האזוריים, גביע מרקוסור וגביע מרקונורטה, שנוסדו עם סיום הסופרקופה ופעלו במקביל בין 1998 ו-2001.

בגביע הראשון זכתה קבוצת סן לורנסו מארגנטינה. הקבוצה המצליחה ביותר בתולדות המפעל היא בוקה ג'וניורס מארגנטינה, עם 2 גביעים. ארגנטינה היא המדינה המובילה בזכיות בגביע - קבוצותיה זכו ב-8 תארים בסך הכל, כשאחריה נמצאת ברזיל עם 2 תארים.

מלך השערים של הטורניר בכל הזמנים הוא האורוגוואי הרנן רודריגו לופס עם 16 שערים, אותם כבש במדי ליגה דה קיטו (10) ופלמיירס (2). אדוארדו ורגאס מצ'ילה, חלוץ אוניברסידד דה צ'ילה מחזיק בשיא הכיבושים לטורניר בודד - 11 שערים, שאת כולם כבש בטורניר של שנת 2011. פייר וובו מקמרון הוא השחקן הלא דרום אמריקאי היחיד שהפך למלך השערים בטורניר.

בשנת 2003 החלה יצרנית המכוניות היפנית ניסאן מוטורס באימוץ הטורניר ושמו שונה ל-"Copa Nissan Sudamericana". בשנים 2011 ו-2012 הספונסר היה יצרנית הצמיגים ברידג'סטון, ובשנים 2013 ו-2014 שונה השם ל-"Copa Total Sudamericana". בשנת 2015 שב השם להיות Copa Sudamericana כבשנתו הראשונה, ללא חסות בשם הטורניר.

טורניר 2016 הסתיים באסון, ב-28 בנובמבר 2016 התרסקה טיסה 2933 של LaMia שבה היו שחקני הקבוצה הברזילאית שאפקואנסה שעלתה לגמר, סמוך למדיין שבקולומביה. המשחקים נדחו לאלתר, מתוך 81 נוסעים חמישה בני אדם ניצלו באסון, בהם אלן רושל, המגן השמאלי של הקבוצה ושוערי הקבוצה מרקוס דנילו פדיליה (שנפטר בבית החולים מפצעיו) וג'קסון פולמן. 19 שחקני הקבוצה ומאמנה נספו בהתרסקות. אתלטיקו נסיונל, שעימה הייתה אמורה שאפקואנסה להתמודד בגמר, ביקשה כי התואר יוענק לשם כבוד לקבוצה שנכחדה כמעט לחלוטין באסון. CONMEBOL נענתה לבקשה והעניקה את התואר לשאפקואנסה, ותואר מיוחד לאתלטיקו נסיונל עבור תחרות הוגנת (פייר פליי) לכבוד שנת המאה של ההתאחדות (בספרדית: Premio del Centenario Conmebol al Fair Play).

## תוצאות טורנירי עבר

## זכיות וסגנויות לפי קבוצה

## אליפויות לפי מדינה

## קישורים חיצוניים

* 

## הערות שוליים

קטגוריה:תחרויות כדורגל בין-לאומיות למועדונים
קטגוריה:תחרויות כדורגל באמריקה הדרומית
קטגוריה:גביע סודאמריקנה
עקום בזייה

ממוזער|עקום בזייה
**עקום בזייה** (Bézier) הוא תיאור פרמטרי של עקום השימושי במיוחד בגרפיקה ממוחשבת. עקומי בזייה מוגדרים על ידי קבוצה של נקודות בקרה, כאשר נקודת הבקרה הראשונה והאחרונה הן קצות העקום, ויתר הנקודות לא בהכרח מצויות על העקום (ולרוב לא נמצאות עליו).

לעקומי בזייה שימושים רבים בתחומי הגרפיקה הממוחשבת. בין היתר משמשים עקומי בזייה בגרפיקה וקטורית כדי למדל עקומים חלקים שאותם ניתן להרחיב בצורה אינסופית, ובתוכנות לעריכה גרפית נעשה שימוש בצירוף של מספר עקומי בזייה כדי להגדיר מסלולים (paths). 

הבסיס המתמטי לעקומי בזייה הם פולינומי ברנשטיין, שאותם פיתח המתמטיקאי הרוסי סרגיי נתנוביץ' ברנשטיין ב-1912, אולם חשיבותם הובנה רק כעבור כחצי מאה. שימוש בפולינומים אלו פותח ב-1959 על ידי Casteljau עבור שימוש של סיטרואן. שימוש נרחב בעקומים אלו נעשה בעקבות עבודתו של המהנדס הצרפתי פייר בזייה (Pierre Bézier) ב-1962 שהשתמש בהם לתכנון גוף רכב של חברת רנו.

ניתן להכליל את עקומי בזייה לממדים גבוהים יותר על ידי הכפלה טנסורית של עקומי בזייה ליצירת, למשל, משטחי בזייה.

## הגדרה
עקומי בזייה מוגדרים על ידי קבוצת נקודות בקרה P_0 עד P_n, כאשר n הוא הדרגה של העקום (כאשר n = 1 העקום הוא ליניארי, כאשר n = 2 הוא ריבועי וכו'). העקום מוגדר בצורה הבאה:

:
\begin{align}
\mathbf{B}(t) & = \sum_{i=0}^n {n\choose i}(1-t)^{n-i}t^i\mathbf{P}_i \\
& = (1-t)^n\mathbf{P}_0 + {n\choose 1}(1-t)^{n-1}t\mathbf{P}_1 + \cdots \\
& {} \quad \cdots + {n\choose n-1}(1-t)t^{n-1}\mathbf{P}_{n-1} + t^n\mathbf{P}_n,\quad t \in [0,1],
\end{align}


### עקום בזייה ליניארי

בהינתן שתי נקודות בקרה **P**0 ו **P**1, עקום בזייה ליניארי הוא פשוט הקו הישר בין שתי הנקודות הניתן על ידי:
:\mathbf{B}(t)=\mathbf{P}_0 + t(\mathbf{P}_1-\mathbf{P}_0)=(1-t)\mathbf{P}_0 + t\mathbf{P}_1 \mbox{ , } t \in [0,1]
זה שקול לאינטרפולציה ליניארית.
מרכז

### עקום בזייה ריבועי
עקום בזייה ריבועי הוא עקום המוגדר על ידי שלוש נקודות בקרה. **P**1, **P**0 ו-**P**2 ומוגדר על ידי:
: \mathbf{B}(t) = (1 - t)[(1 - t) \mathbf P_0 + t \mathbf P_1] + t [(1 - t) \mathbf P_1 + t \mathbf P_2] \mbox{ , } t \in [0,1]

ניתן לראות בכך אינטרפולציה ליניארית על הנקודות המוגדרות על ידי עקומי בזייה המוגדרים על ידי שתי הנקודות  **P**0 ו-**P**1 ועל ידי שתי הנקודות **P**1 ו-**P**2 בהתאמה. ניתן לראות זאת בסידור מחדש של המשוואה הקודמת:

: \mathbf{B}(t) = (1 - t)^{2}\mathbf{P}_0 + 2(1 - t)t\mathbf{P}_1 + t^{2}\mathbf{P}_2 \mbox{ , } t \in [0,1].

הנגזרת של העקום לפי t היא:

: \mathbf{B}'(t) = 2 (1 - t) (\mathbf{P}_1 - \mathbf{P}_0) + 2 t (\mathbf{P}_2 - \mathbf{P}_1) \,.

מן הנגזרת ניתן להסיק כי המשיקים לעקום ב-**P**0 ו-**P**2 נפגשים ב-**P**1. ככל ש-*t* גדל מ-0 ל-1 העקום מתרחק מ- **P**0 לכיוון **P**1, ואז מתעקם לעבר  **P**2 מהכיוון של **P**1. 

מרכז

## קישורים חיצוניים

* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:גרפיקה ממוחשבת
קטגוריה:עקומות
מכון לבדב לפיזיקה

**מכון לבדב לפיזיקה** (ברוסית: **(Физический институт им. П. Н. Лебедева РАН (ФИАН**, מכון לפיזיקה על שם לבדב של האקדמיה הרוסית למדעים) מכון מחקר שממוקם במוסקבה המהווה אחד המרכזים החשובים של מחקרים בתחום הפיזיקה ברוסיה. החל משנת 2004 בראש המכון עומד גנדי מסיאץ.

## היסטוריה
המכון הוקם ב-28 באפריל 1934 כאשר הוחלט על פיצול מכון למתמטיקה ולפיזיקה בלנינגרד. בקיץ אותה שנה המכון עבר למוסקבה וב-18 בדצמבר 1934 נקרא על שם פיוטר לבדב. הסגל הראשוני במכון הכיל מדענים שעברו מלנינגרד ביחד עם מנהל המכון סרגיי ואווילוב ומדענים ממוסקבה שנקלטו במכון במקומו החדש. ואווילוב עצמו היה מומחה לאופטיקה אך האמין שיש להקים מכון למחקרים בתחומי פיזיקה רבים. תוך זמן קצר במכון היו 8 מעבדות: מעבדת מחקר גרעיני, מעבדת תנודות, מעבדת אופטיקה, מעבדת לומינסנציה, מעבדת אנליזה ספקטראלית, מעבדה דיאלקטרית, מעבדת פיזיקה תאורטית ומעבדת אקוסטיקה.

בתחילת מלחמת העולם השנייה המכון עבר לקאזאן ופעל בה עד לשנת 1943. במהלך המלחמה מדעני המכון חקרו פיתוח אמצעי ראיית לילה, בדיקות ללא הרס, ייצור רכיבים אלקטרוניים, פיתוח אנטנות, שיטות אקוסטיות לגילוי מוקשים ועוד.

לאחר סיום המלחמה, מדעני המכון הרחיבו את המחקרים בתחום קרינה קוסמית והשתתפו באופן פעיל בפיתוח נשק גרעיני סובייטי. במהלך שנות ה-60 בוצעו על ידי מדעני המכון מחקרים חשובים בתחום פיזיקת המוליכים למחצה.

מדעני המכון פעילים במחקרים המבוצעים במאיץ LHC.

כל שנה מדעני המכון מפרסמים כ-20 ספרים וכ-1500 מאמרים מדעיים.

במרוצת השנים על בסיס מחלקות המכון הוקמו מעל 20 מכוני מחקר עצמאיים בתחומי פיזיקה שונים.

## מבנה ועובדי המכון
המכון כולל כ-1,600 עובדים, מהם כ-800 מדענים בעלי תארים שונים וכ-22 חברי האקדמיה הרוסית למדעים. 

המחלקות העיקריות נכון לשנת 2012:
* מרכז למחקר אסטרונומי
* מחלקת רדיופיזיקה קוונטית
* מחלקת אופטיקה
* מחלקת פיזיקה תאורטית
* מחלקת פיזיקה של מצב מוצק
* מחלקת פיזיקה גרעינית
* מחלקת פיזיקה נייטרונית
* מדור חקר הפלזמה
* מחלקת אלקטרוניקה פיזיקלית
* מדור פיזיקה מתמטית

עובדי המכון זכו מספר פעמים בפרס נובל לפיזיקה:
* 1958 - פאבל צ'רנקוב, איגור תם, איליה פרנק - על גילוי אפקט צ'רנקוב ופירושו.
* 1964 - ניקולאי בסוב, אלכסנדר פרוכורוב - על עבודה בסיסית בתחום של אלקטרוניקה קוונטית, שהובילה לבניית מתנדים ומגברים המבוססים על עקרון המייזר-לייזר.
* 2003 - ויטלי גינזבורג - על תרומה חלוצית לתאוריה של מוליכי על ונוזלי על.

בנוסף אליהם, בשנת 1975 קיבל אנדריי סחרוב פרס נובל לשלום.

מישיק קזאריאן,  עובד המכון, זכה בפרס המדינה של ברית המועצות בשנת 1980.

## קישורים חיצוניים

*  
* אתר רשמי באנגלית

קטגוריה:מכוני מחקר פיזיקלי
קטגוריה:האקדמיה הרוסית למדעים
ארפד סטרביק

**ארפד סטרביק קאפר** (בסרבית: **Арпад Штербик**; נולד ב-20 בנובמבר 1979) הוא שוער כדוריד ספרדי יליד סרביה שמשחק בברצלונה.

## קריירה
סטרביק התחיל את הקריירה שלו בRK ז'וגוביץ', אך עבר להונגריה כדי לשחק בKC וזפרם ב-2001. לאחר כמה חודשים בהונגריה, קיבל אזרחות הונגרית והפך לשחקן "מקומי" בקבוצה, ולא זר. הוא גם היה רשאי לשחק בנבחרת הונגריה, אך לא הופיע אף לא פעם אחת במדי הנבחרת ההונגרית. סטרביק נשאר בKC וזפרם עד 2004, כשהוא מחזיק עם הקבוצה בסדרה של 3 זכיות רצופות גם בליגה ההונגרית וגם בגביע ההונגרי. ב-2002 הוא העפיל עם קבוצתו לגמר ליגת האלופות, אך הם הפסידו 51-48 בתום 2 משחקי הגמר. באותה שנה גם נבחר לשחקן השנה בהונגריה.

ב-2004 עבר לBM ריאל סיודד, והפך לאחד השוערים הטובים בתולדות ליגת ASOBAL. בתקופתו במועדון נבחר 4 פעמים ברצף לשוער הכי טוב בעונה בליגת ASOBAL (ב-2006–2010). ב-2005, נבחר על ידי IHF לשחקן השנה בעולם. במהלך תקופתו במועדון זכה 4 פעמים באליפות, פעמיים בגביע הספרדי, ושלוש פעמים בליגת האלופות. ב-2008, לאחר 4 עונות בקבוצה, קיבל אזרחות ספרדית והצטרף לנבחרת ספרד.

ב-2012, לאחר 8 עונות מוצלחות בסיודד ריאל, חתם על חוזה ל-4 שנים בברצלונה.

## משפחה
במהלך שהותו בהונגריה הכיר את אשתו, אשת העסקים ההונגרית מוניקה הוראוות. לשניים נולדו תאומים בשנת 2010. אחותו של סטרביק היא גם שחקנית כדוריד מקצוענית שמשחקת בקבוצה הכי מעוטרת בהונגריה, קיסהונלאס NKSE.

## קישורים חיצוניים

קטגוריה:שחקני כדוריד ספרדים
קטגוריה:ספורטאים יוגוסלבים
קטגוריה:ספורטאים סרבים
קטגוריה:סרבים שנולדו ב-1979
קטגוריה:ספרדים שנולדו ב-1979
ליילה שהיד

**ליילה שהיד** (בערבית: **ليلى شهيد**; 13 ביולי 1949 – 18 בפברואר 2026) הייתה דיפלומטית פלסטינית ושגרירת הרשות הפלסטינית באיחוד האירופי ובמספר מדינות אירופאיות.

## ביוגרפיה
שהיד נולדה בביירות. מצד אימה הייתה קרובה למשפחת חוסייני, אחת מהמשפחות הפלסטיניות המשפיעות ביותר. סבא רבא שלה הוא פיידי אל-עלמי, שכיהן כראש עיריית ירושלים בשנים 1909-1906. דודתה היא ג'ומאנה אל-חוסייני. מצד אביה היא הייתה נינתו של עבד אל-בהאא, מנהיגה של הדת הבהאית.

למדה אנתרופולוגיה ופסיכולוגיה ב. בשנת 1978 התחתנה עם הסופר המרוקאי מוחמד בראדה  והתיישבה במרוקו עד 1986.
בשנת 1980 ייסדה את כתב העת "המגזין ללימודים פלסטיניים" (Magazins La revue d’études palestiniennes).
היא ייצגה את הארגון לשחרור פלסטין באירלנד, ולאחר מכן הפכה למנהלת משרד המידע בהאג. באותה העת שימשה גם כשגרירת אש"ף בהולנד ובדנמרק. בשנים 1993–2005 שימשה כשגרירת הרשות הפלסטינית בצרפת, עד שהוחלפה על ידי הינד ח'ורי. ביקרה לראשונה ביהודה ושומרון וחבל עזה בשנת 1994 לאחר הסכם קהיר.

בשנת 2004 שהתה לצד יאסר ערפאת בימיו האחרונים.

שימשה כנציגת הרשות הפלסטינית באיחוד האירופי, בלגיה ולוקסמבורג מ־2004 עד 2016.
בשנת 2009 הוקמה ועדת ראסל לעניין פלסטין בעקבות קריאתה.
לאחר יציאתה לגמלאות ב-2015 חילקה את זמנה בין דירתה בביירות לביתה בדרום צרפת.

שהיד מתה כתוצאה מהתאבדות ב-18 בפברואר 2026 בכפר בדרום צרפת, מקום מגוריה, לאחר שהייתה חולה בשנים האחרונות.

## קישורים חיצוניים
* 

## הערות שוליים

קטגוריה:הארגון לשחרור פלסטין
קטגוריה:משפחת חוסייני
קטגוריה:פוליטיקאיות פלסטיניות
קטגוריה:פוליטיקאים פלסטינים
קטגוריה:דיפלומטים פלסטינים
קטגוריה:שגרירים בצרפת
קטגוריה:שגרירים באיחוד האירופי
קטגוריה:שגרירים בהולנד
קטגוריה:שגרירים באירלנד
קטגוריה:שגרירים בדנמרק
קטגוריה:שגרירים בבלגיה
קטגוריה:ביירות: אישים
קטגוריה:ילידות 1949
קטגוריה:פלסטינים שנולדו ב-1949
קטגוריה:מתאבדות
קטגוריה:מתאבדים
קטגוריה:נפטרות ב-2026
קטגוריה:פלסטינים שנפטרו ב-2026
יהונתן שולדבראנד

**יהונתן שולדבראנד** (בשוודית: **Jonathan Skjöldebrand**; נולד ב-2 באוגוסט 1983) הוא כדורסלן עבר ישראלי-שוודי אשר שיחק בעמדת הפאוור פורוורד. אביו הוא שחקן העבר השוודי לורנס שולדבראנד, שהשתקע בישראל.

## קריירה
שולדבראנד נולד במושב אמירים והחל לשחק כדורסל בקבוצות הילדים והנוער של הפועל סאסא והפועל גליל עליון. בתקופת שירותו בצה"ל החל לשחק בא.ס. רמת השרון אך לאחר זמן קצר עבר להפועל גליל עליון. הוא הושאל לעונה אחת לא.ס. רמת השרון, וכשחזר חתם בקבוצת סודרטלי קינגס השוודית. בסיום העונה, עבר שולדבראנד להתאמן זמנית בקבוצת קובוט קובולה הפינית בעקבות בעיות מס בשוודיה, אך בתחילת העונה חזר לשוודיה, ושיפר את הממוצעים שלו, דבר שעזר לו לקבל זימון לאולסטאר השוודי.

בעקבות הצלחתו, חתם בסיום עונת  לקליניקאס רינקון הספרדית. בקבוצה מליגת המשנה קלע שולדבראנד 8 נקודות ו-2 ריבאונדים למשחק בממוצע, ועזר לקבוצה להגיע לחצי הגמר בפלייאוף של אותה עונה. בסיום אותה עונה עבר למלייה הספרדית, אך נפצע ומיעט לשחק.

שולדבראנד חזר לישראל לקראת ליגת הקיץ ב-2011 והשיג ממוצעים של 13.3 נק', 9.3 כדורים חוזרים ו-3.3 אסיסטים בממוצע למשחק. יכולתו הטובה משכה את תשומת לבו של מאמן הפועל תל אביב, ארז אדלשטיין, שהחתים אותו בקבוצה. שולדבראנד פתח את העונה טוב, אך מיעט לשחק בהמשך העונה. בשמינית גמר גביע המדינה קלע 16 נקודות מול הפועל גלבוע גליל, דבר שקיבע אותו בחמישייה הפותחת. לאחר עלייתה לליגת העל המשיך לשחק בהפועל, ובעונתו השלישית בקבוצה שיפר את משחק ההגנה והפך לאחד השחקנים הבולטים בקבוצתו בפרט ובקרב השחקנים הישראליים בליגת העל בכלל.

בעונת  האריך את החוזה שלו לשנתיים בהפועל תל אביב. במחזור ה-8 בליגת ווינר, אירעה במהלך הדרבי התל אביבי תקרית בין שולדבראנד לגיא פניני ממכבי תל אביב, כאשר פניני קילל את שולדבראנד וכינה אותו בכינויי גנאי חריפים (פניני הורחק מחמישה משחקים, נקנס גם ב-100,000 ש"ח ונשלל ממנו תפקיד קפטן קבוצתו). בחודש אוגוסט 2015 חתם במכבי אשדוד באר טוביה מליגת העל.

בחודש יוני 2016, חתם בקבוצת עירוני נהריה מליגת העל, איתה הגיע לרבע גמר היורופקאפ ולפלייאוף ליגת ווינר סל. בעונת 2017/2018 מונה לקפטן הקבוצה.

ביולי 2018 חתם בהפועל אילת.

באוגוסט 2021 חתם בהפועל תל אביב ובדצמבר אותה שנה פרש עקב פציעה.

## חיים אישיים
אביו, לורנס שולדבראנד, הגיע משוודיה בשנות השבעים כשחקן כדורסל זר, שיחק בהפועל רמת גן בתקופת היותה קבוצת צמרת ובהפועל עפולה, נישא לישראלית, התגייר והשתקע בישראל.

שולדבראנד נשוי לזמרת הספרדייה לורה. לאחר פרישתו, עבר שולדבראנד להתגורר במלאגה שבספרד.

## קישורים חיצוניים

* דף השחקן, באתר מנהלת ליגת העל בכדורסל

## הערות שוליים

קטגוריה:כדורסלנים ישראלים
קטגוריה:כדורסלנים שוודים
קטגוריה:כדורסלני הפועל גליל עליון
קטגוריה:כדורסלני הפועל תל אביב
קטגוריה:כדורסלני מכבי אשדוד
קטגוריה:כדורסלנים ישראלים באירופה
קטגוריה:כדורסלני א.ס. רמת השרון
קטגוריה:כדורסלני עירוני נהריה
קטגוריה:כדורסלני הפועל אילת
קטגוריה:אמירים: אישים
קטגוריה:כדורסלנים ישראלים בספרד
קטגוריה:ישראלים שנולדו ב-1983
פרשת האונס הקבוצתי בדלהי

250px|ממוזער|שמאל|הפגנת נרות כנגד האונס ב-29 בדצמבר 2012
**ה[[אונס קבוצתי|אונס הקבוצתי]] ב[[דלהי]]** התרחש ב-16 בדצמבר 2012. ג'יוטי סינג פנדיי, סטודנטית לפיזיותרפיה וידידהּ שעלו לאוטובוס בעיר הבירה של הודו הותקפו והוכו על ידי חמשת הנוסעים האחרים באוטובוס ובסטודנטית בוצע אונס קבוצתי ומעשה סדום אכזרי בעזרת מוט ברזל משונן. תוך כדי התקיפה המשיך האוטובוס בדרכו ברחובות דלהי. בתום התקיפה נזרקו השניים מהאוטובוס בדרום דלהי.

המקרה עורר זעם רב בקרב תושבי הודו על יחסן של הרשויות לאלימות נגד נשים במדינה. הפגנות רבות פרצו ברחבי הודו, וגרמו לחסימת צירי תנועה ראשיים וסגירת תחנות רכבת. במהלך המהומות נהרגו שוטר ועיתונאי.

כתוצאה מהתקיפה סבלה הנאנסת מפגיעות פנימיות ומפגיעת מוח. היא עברה ניתוחים אחדים בבית חולים מקומי, והועברה להמשך טיפול בבית חולים בסינגפור, שבו נפטרה ב-29 בדצמבר, 13 ימים לאחר התקיפה.

בימים הראשונים שלאחר האונס, וגם לאחר מותה של הנאנסת, לא פורסם שמה, בהתאם לחוק בהודו האוסר זאת. באמצעי התקשורת בהודו היא כונתה נירבהאיה ("חסרת פחד"), להבה, אוצר או בשמות של דמויות קולנוע הודיות. בריאיון עם אביה, שפורסם בשבועון בריטי ב-6 בינואר 2013, ציין האב את שמה, ג'יוטי סינג פנדיי, ואמר: "הבת שלי לא עשתה שום דבר רע, היא מתה תוך הגנה על עצמה. אני גאה בה. חשיפת שמה תעניק אומץ לנשים אחרות ששרדו תקיפות כאלה, שישאבו כוח מבתי". משפחתה של סינג קבלה בשמה את אות האומץ הנשי הבינלאומי לשנת 2013.

המשטרה עצרה את חמשת הנוסעים ואת נהג האוטובוס כחשודים בתקיפה ובאונס, ובעקבות מותה של הנאנסת הם הועמדו לדין באשמת רצח. ב-11 במרץ 2013 התאבד בתליה נהג האוטובוס, שהיה הנאשם העיקרי בפרשה. ארבעה מהנוסעים הורשעו באונס ורצח, ונדונו למוות. נוסע נוסף, קטין, נדון לשלוש שנות מאסר. ב-20 במרץ 2020 פורסם שהארבעה הוצאו להורג בתליה בניו דלהי.

בעקבות האונס חלה ירידה ניכרת בתיירות להודו, ומספר מדינות אף פרסמו אזהרת מסע.

במהלך הדיון הציבור על הפרשה התרחש אונס קבוצתי של סוזט ג'ורדן שחשפה את זהותה.

## קישורים חיצוניים

* 
* 
* 
* 

## הערות שוליים

קטגוריה:פשע בהודו
קטגוריה:2012 בהודו
קטגוריה:פרשיות אונס
קטגוריה:פרשיות רצח
קטגוריה:מהומות באסיה
קטגוריה:דלהי
קטגוריה:נשים בהודו
סינסמיליה

**סינסמיליה** (בצרפתית: **Sinsemilia**) היא להקת רגאיי וסקא צרפתית שהוקמה בשנת 1990 בעיר גרנובל. 

שם הלהקה הוא אזכור לסינסמילה, צמח קנאביס נקבי ולא מופרה וחסר זרעים, וכן שמו של אלבום הלהקה "Black Uhuru". האלבום הראשון של הלהקה זכה להצלחה רבה, ובמיוחד הלהיט "Tout le bonheur du monde".

ההופעה הראשונה של הלהקה הייתה בשנת 1991 במהלך חג המוזיקה. האלבום הראשון של הלהקה יצאה לאור בשנת 1996. בשנת 2005 אלבום של הלהקה נמכר ב-350 אלף העתקים וזכה במקום השמיני בצרפת באותה שנה.

## קישורים חיצוניים

* 

 
קטגוריה:להקות צרפתיות
קטגוריה:להקות רגאיי
DAPI

ממוזער|שמאל| DAPI (בסגול) קשור ל-minor groove ב-DNA דו גדילי (תכלת וירוק)
**DAPI** או ** 4',6-diamidino-2-phenylindole** הוא חומר צביעה פלואורסצנטי הנקשר לאזורים עשירים באדנין (A) ותימין (T) ב-DNA. בחומר זה נעשה שימוש נרחב במיקרוסקופיה פלואורסצנטית. DAPI מסוגל לחדור דרך ממברנת התא ויכול לשמש אפוא לצביעה של חיידקים חיים וכן לצביעה של חיידקים מקובעים, אף שחדירתו דרך הממברנה של תאים חיים פחותה יותר ובהתאם הצביעה פחות יעילה ונדרשים ריכוזים גבוהים יותר.

DAPI סונתז לראשונה ב-1971 במעבדה של אוטו דן במסגרת מחקר לחיפוש תרופות למחלת טריפנומיאזיס הנגרמת על ידי פרוטיסטות מהסוג *[[מחלת השינה|Trypanosoma]]*. אף שהחומר נמצא כלא יעיל כתרופה, נמצא כי הוא נקשר היטב ל-DNA והופך לפלואורסצנטי יותר בעת היקשרותו. שימוש ב-DAPI לצביעה נעשה לראשונה ב-1975, כאשר נעשה בו שימוש לזיהוי DNA של המיטוכונדריה.

הודות לתכונותיו הפלואורסצנטיות בהיקשרותו ל-DNA נעשה השימוש ב-DAPI לנפוץ במיקרוסקופיה פלואורסצנטית לצביעת DNA. בשנות השבעים הודגם השימוש בו לזיהוי DNA בתאי צמחים, בעלי חיים, חיידקים ובחלקיקי נגיפים. 

כאשר DAPI קשור ל-DNA דו גדילי הוא מתאפיין בבליעה מקסימלית של 358nm (על-סגול) ופליטה מקסימלית של 461nm (כחול). בהתאם בשימוש במיקרוסקופיה פלואורסצנטית DAPI מעורר באור על-סגול ומזוהה באמצעות פילטר כחול. 

## ראו גם
*צביעת הכסט

## קישורים חיצוניים

קטגוריה:מיקרוסקופיה
קטגוריה:אינדולים